ANC Gauteng teleurgesteld oor Ramaphosa en e-tolOuta, Cosatu, ANC en ander organisasies betoog teen e-tol by die Uniegebou in Pretoria (Foto: Oupa Mokoena/African News Agency/ANA) Die ANC in Gauteng het Sondag sy teleurstelling uitgespreek oor pres. Cyril Ramaphosa se standpunt wat betref e-tol op Gauteng se snelweë. Jacob Khawe het in ‘n ope brief aan die president gesê die ANC in Gauteng is teleurgesteld dat hy nie enige verwysing in sy staatsrede gemaak het dat e-tol in dié provinsie geskrap sal word nie. “Die e-tolstelsel werk nie in ons provinsie nie en die meerderheid van Gautengse motoriste weier steeds om te betaal. E-tol, saam met gereelde verhogings in die petrolprys, lei daartoe dat die koste om handel te dryf buite verhouding toeneem en verminder die inkomste van die middelklas en arm huishoudings,” het Khawe verduidelik. Die Gautengse struktuur het onlangs by ‘n vergadering van sy provinsiale uitvoerende komitee besluit om weer met Ramaphosa en staatsdepartemente in gesprek te tree “oor die idees en strategieë wat ontwikkel is om alternatiewe finansiering te bekom om die skuld te delg”. David Makhura, Gautengse premier en provinsiale ANC-voorsitter, het in November verlede jaar gesê e-tol het “geen toekoms nie”, so lank as wat die ANC aan bewind bly in die provinsie. Makhura het duisende ANC-lede, saam met lede van die vakbondfederasie Cosatu, die SAKP, burgerlike organisasies soos Outa en lede van die publiek gelei in ‘n optog na die Uniegebou om te eis dat e-tol geskrap moet word.